SK Úradný vestník Európskej únie C 226/12

Oznámenie o začatí preskúmania v súvislosti s uplynutím platnosti antidumpingových opatrení uplatniteľných na dovoz určitých zváraných rúr a rúrok zo železa alebo z nelegovanej ocele s pôvodom v Thajsku, Turecku a na Ukrajine a predbežného preskúmania antidumpingových opatrení uplatniteľných na dovoz určitých zváraných rúr a rúrok zo železa alebo z nelegovanej ocele s pôvodom v Turecku

(2007/C 226/05)

Po uverejnení oznámenia o blížiacom sa uplynutí platnosti (1) platných antidumpingových opatrení na dovoz určitých zváraných rúr a rúrok zo železa alebo z nelegovanej ocele s pôvodom v Thajsku, Turecku a na Ukrajine (ďalej len „príslušné krajiny“) bola Komisii doručená žiadosť o preskúmania podľa článku 11 ods. 2 a ods. 3 nariadenia Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (2).

1. Žiadosť o preskúmanie

Žiadosť podal 25. júna 2007 ochranný výbor Európskej únie pre výrobné odvetvie zváraných oceľových rúr (ďalej len „žiadateľ“) v mene výrobcov predstavujúcich významný podiel, v tomto prípade viac ako 50 %, z celkovej výroby určitých zváraných rúr a rúrok zo železa alebo z nelegovanej ocele v Spoločenstve.

2. Výrobok

Výrobkom, ktorý je predmetom preskúmania, sú zvárané rúry a rúrky zo železa alebo z nelegovanej ocele, kruhových profilov a s vonkajším priemerom nepresahujúcim 168,3 mm, okrem rúr a rúrok druhu používaného pre ropné alebo plynové potrubia, druhu používaného pri vŕtaní pre ropu alebo plyn alebo s pripojeným príslušenstvom na použitie v civilom letectve, iné ako presné rúry, s pôvodom v Thajsku, Turecku a na Ukrajine (ďalej len „príslušný výrobok“), v súčasnosti zaradené pod kódy KN ex 7306 30 41, ex 7306 30 49, ex 7306 30 72 a ex 7306 30 77. Tieto kódy KN sa uvádzajú len na informáciu.

3. Existujúce opatrenia

Opatreniami platnými v súčasnosti sú konečné antidumpingové clá uložené nariadením Rady (ES) č. 1697/2002 (3).

4. Dôvody na preskúmania

4.1. Dôvody na preskúmanie v súvislosti s uplynutím platnosti

Žiadosť sa odôvodňuje tým, že uplynutie platnosti opatrení by pravdepodobne viedlo k pokračovaniu alebo opakovanému výskytu dumpingu a ujmy spôsobenej výrobnému odvetviu Spoločenstva.

Tvrdenie o pravdepodobnosti pokračovania dumpingu, pokiaľ ide Turecko, je založené na porovnaní normálnej hodnoty, stanovenej na základe domácich cien, s vývoznými cenami príslušného výrobku pri jeho predaji na vývoz do Spoločenstva.

Na základe toho je dumpingové rozpätie vypočítané pre Turecko značné.

Pri preukazovaní pravdepodobnosti opakovaného výskytu dumpingu v prípade Thajska a Ukrajiny, žiadateľ uviedol ceny pri vývoze do tretích krajín, t. j., do Spojených štátov amerických a Ruska, keďže príslušný výrobok sa z Thajska a Ukrajiny do Spoločenstva v súčasnosti nedováža vo významnom objeme. Tieto vývozné ceny sa porovnali s normálnymi hodnotami založenými na výrobných nákladoch.

Na základe týchto skutočností žiadateľ tvrdí, že existuje pravdepodobnosť opakovaného výskytu dumpingu v prípade Thajska a Ukrajiny.

Žiadateľ ďalej tvrdí, že ďalšia ujma spôsobená dumpingom je pravdepodobná. V tejto súvislosti žiadateľ predkladá dôkazy o tom, že ak by sa skončila platnosť opatrení, súčasná úroveň dovozu príslušného výrobku by pravdepodobne vzrástla z toho dôvodu, že príslušné krajiny disponujú nevyužitou kapacitou.

V súvislosti s Tureckom žiadateľ ďalej tvrdí, že dovoz príslušného výrobku z tejto krajiny naďalej spôsobuje ujmu výrobnému odvetviu Spoločenstva vzhľadom na jeho zvýšený objem a nízke ceny.

Žiadateľ okrem toho tvrdí, že už i tak nestabilná situácia vo výrobnom odvetví Spoločenstva by sa ešte viac zhoršila, ak by sa umožnilo zrušenie opatrení, a že akýkoľvek opätovný výskyt značného dovozu z príslušných krajín za dumpingové ceny by pravdepodobne spôsobil ďalšiu ujmu výrobnému odvetviu Spoločenstva.

4.2. Dôvody na predbežné preskúmanie

Žiadateľ poskytol informácie, že v súvislosti s dovozom príslušného výrobku z Turecka úroveň opatrení už nepostačuje na vyrovnanie účinkov poškodzujúceho dumpingu, ktorý sa podľa uvedeného výpočtu pravdepodobne výrazne zvýšil.

Žiadateľ ďalej tvrdí, že dovoz príslušného výrobku z Turecka zotrváva na značne vysokej úrovni v absolútnom vyjadrení ako aj z hľadiska podielu na trhu. Na základe uvedených skutočností objemy a ceny dovezeného príslušného výrobku z tejto krajiny mali okrem iných následkov aj negatívny vplyv na podiel na trhu a úroveň cien účtovaných výrobným odvetvím Spoločenstva, čo malo výrazné nepriaznivé účinky na celkovú výkonnosť a finančnú situáciu vo výrobnom odvetví Spoločenstva.

5. Postup

Po porade s Poradným výborom sa stanovilo, že existujú dostatočné dôkazy na odôvodnené začatie preskúmania uplynutia platnosti opatrení a predbežného preskúmania, pokiaľ ide o dovoz z Turecka, a Komisia týmto začína preskúmanie v súlade s článkom 11 ods. 2 a ods. 3 základného nariadenia.

5.1. Postup stanovenia dumpingu, pravdepodobnosti dumpingu a ujmy

Prešetrovaním sa stanoví, či je alebo nie je pravdepodobné, že uplynutie platnosti opatrení povedie k pokračovaniu alebo k opakovanému výskytu dumpingu a ujmy. Na základe predbežného preskúmania sa stanoví, či je v prípade dovozu príslušného výrobku z Turecka súčasná úroveň opatrení dostatočná na to, aby sa vyrovnali účinky poškodzujúceho dumpingu.

a) Výber vzorky

Vzhľadom na zjavne veľký počet strán zúčastnených na tomto konaní môže Komisia rozhodnúť o tom, že pristúpi k výberu vzorky v súlade s článkom 17 základného nariadenia.

i) Výber vzorky vývozcov/výrobcov v príslušnej(-ých) krajine(-ách)

S cieľom umožniť Komisii, aby rozhodla o potrebe výberu vzorky a v kladnom prípade k nemu pristúpila, sa týmto vyzývajú všetci vývozcovia/výrobcovia alebo zástupcovia konajúci v ich mene, aby sa Komisii prihlásili a poskytli ďalej uvedené informácie o svojej spoločnosti alebo spoločnostiach v rámci lehoty stanovenej v ods. 6 písm. b) bode i) a vo forme uvedenej v odseku 7:

— názov, adresa, e-mailová adresa, telefónne číslo, faxové číslo a kontaktná osoba,

— obrat v miestnej mene a objem príslušného výrobku v tonách predaného na vývoz do Spoločenstva v období od 1. júla 2006 do 30. júna 2007,

— obrat príslušného výrobku vyjadrený v miestnej mene a objem predaja príslušného výrobku vyjadrený v tonách, predaného na domácom trhu v období od 1. júla 2006 do 30. júna 2007,

— obrat a objem predaja príslušného výrobku pri predaji iným tretím krajinám v období od 1. júla 2006 do 30. júna 2007, pričom obrat sa vyjadruje v miestnej mene a objem v tonách,

— informácie o tom, či má spoločnosť v úmysle požiadať o individuálne rozpätie (4) (o individuálne rozpätia môžu požiadať len výrobcovia v Turecku),

— presný opis činností spoločnosti v súvislosti s výrobou príslušného výrobku a objem výroby príslušného výrobku vyjadrený v tonách, výrobná kapacita a investície do výrobnej kapacity v období od 1. júla 2006 do 30. júna 2007,

— názov a presný opis činností všetkých prepojených spoločností (5) zapojených do výroby a/alebo predaja príslušného výrobku (na vývoz a/alebo na domácom trhu),

— všetky ostatné relevantné informácie, ktoré by pomohli Komisii pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. V prípade, že je spoločnosť vybraná ako súčasť vzorky, musí vyplniť dotazník a súhlasiť s prešetrovaním uvedených údajov priamo na mieste. V prípade, že spoločnosť oznámi, že nesúhlasí so svojím prípadným zaradením do vzorky, bude to znamenať, že nespolupracuje pri prešetrovaní. Dôsledky nespolupráce sú stanovené v ods. 8 uvedenom ďalej.

Komisia sa na účely získania informácií nevyhnutných pre výber vzoriek týkajúcich sa vývozcov/výrobcov navyše obráti na orgány krajín vývozu a na akékoľvek známe združenia vývozcov/výrobcov.

ii) Výber vzorky dovozcov

S cieľom umožniť Komisii, aby rozhodla o potrebe výberu vzorky a v kladnom prípade k nemu pristúpila, sa týmto vyzývajú všetci dovozcovia alebo zástupcovia konajúci v ich mene, aby sa Komisii prihlásili a poskytli ďalej uvedené informácie o svojej spoločnosti alebo spoločnostiach v rámci lehoty stanovenej v ods. 6 písm. b) bode i) a vo forme uvedenej v odseku 7:

— názov, adresa, e-mailová adresa, telefónne číslo, faxové číslo a kontaktná osoba,

— celkový obrat spoločnosti vyjadrený v eurách v období od 1. júla 2006 do 30. júna 2007,

— celkový počet zamestnancov,

— presné činnosti spoločnosti, ktoré sa týkajú príslušného výrobku,

— objem a hodnota dovozu príslušného výrobku s pôvodom v Thajsku, Turecku a na Ukrajine na trh Spoločenstva a jeho opätovného predaja na trhu Spoločenstva v období od 1. júla 2006 do 30. júna 2007, pričom objem sa vyjadruje v tonách a hodnota v eurách,

— názvy a presný opis činností všetkých prepojených spoločností (6), ktoré sú zapojené do výroby a/alebo predaja príslušného výrobku,

— všetky ostatné relevantné informácie, ktoré by pomohli Komisii pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. V prípade, že je spoločnosť vybraná ako súčasť vzorky, musí vyplniť dotazník a súhlasiť s prešetrovaním uvedených údajov priamo na mieste. V prípade, že spoločnosť oznámi, že nesúhlasí so svojím prípadným zaradením do vzorky, bude to znamenať, že nespolupracuje pri prešetrovaní. Dôsledky nespolupráce sú stanovené v ods. 8 uvedenom ďalej.

Komisia sa na účely získania informácií nevyhnutných na výber vzoriek týkajúcich sa dovozcov navyše obráti na všetky známe združenia dovozcov.

iii) Výber vzorky výrobcov v Spoločenstve

Vzhľadom na veľký počet výrobcov Spoločenstva, ktorí podporujú žiadosť, má Komisia v úmysle prešetriť ujmu spôsobenú výrobnému odvetviu Spoločenstva prostredníctvom výberu vzorky.

S cieľom umožniť Komisii, aby pristúpila k výberu vzorky, sa týmto všetci výrobcovia Spoločenstva vyzývajú, aby poskytli ďalej uvedené informácie o svojej spoločnosti alebo spoločnostiach v lehote stanovenej v ods. 6 písm. b) bode i) a vo forme uvedenej v ods. 7:

— názov, adresa, e-mailová adresa, telefónne číslo, faxové číslo a kontaktná osoba,

— celkový obrat spoločnosti vyjadrený v eurách v období od 1. júla 2006 do 30. júna 2007,

— presný opis činností spoločnosti vo vzťahu k výrobe príslušného výrobku;

— hodnota predaja príslušného výrobku na trhu Spoločenstva vyjadrená v eurách v období od 1. júla 2006 do 30. júna 2007,

— objem predaja príslušného výrobku na trhu Spoločenstva v období od 1. júla 2006 do 30. júna 2007, vyjadrený v tonách,

— objem výroby príslušného výrobku v období od 1. júla 2006 do 30. júna 2007, vyjadrený v tonách,

— názvy a presný opis činností všetkých prepojených spoločností (6), ktoré sú zapojené do výroby a/alebo predaja príslušného výrobku,

— všetky ostatné relevantné informácie, ktoré by pomohli Komisii pri výbere vzorky.

Poskytnutím uvedených informácií spoločnosť súhlasí so svojím prípadným zaradením do vzorky. V prípade, že je spoločnosť vybraná ako súčasť vzorky, musí vyplniť dotazník a súhlasiť s prešetrovaním uvedených údajov priamo na mieste. V prípade, že spoločnosť oznámi, že nesúhlasí so svojím prípadným zaradením do vzorky, bude to znamenať, že nespolupracuje pri prešetrovaní. Dôsledky nespolupráce sú stanovené v ods. 8 uvedenom ďalej.

iv) Konečný výber vzorky

Všetky zainteresované strany, ktoré chcú predložiť akékoľvek relevantné informácie týkajúce sa výberu vzorky, musia tak urobiť v lehote stanovenej v odseku 6 písm. b) bode ii).

Komisia má v úmysle urobiť konečný výber vzoriek po porade so zainteresovanými stranami, ktoré prejavili záujem byť do vzorky zaradené.

Spoločnosti zaradené do vzorky musia vyplniť dotazník v lehote stanovenej v odseku 6 písm. b) bode iii) a musia spolupracovať v rámci prešetrovania.

V prípade nedostatočnej spolupráce môže Komisia svoje zistenia založiť v súlade s článkom 17 ods. 4 a článkom 18 základného nariadenia na dostupných skutočnostiach. Zistenia založené na dostupných skutočnostiach môžu byť pre príslušnú stranu menej priaznivé, ako je to vysvetlené v ods. 8.

b) Zber informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné ako vo vyplnených dotazníkoch a poskytli podporné dôkazy. Tieto informácie musia byť spolu s podpornými dôkazmi doručené Komisii v rámci lehoty stanovenej v odseku 6 písm. a) bode ii).

Komisia môže okrem toho vypočuť zainteresované strany, pokiaľ predložia žiadosť, v ktorej preukážu, že existujú osobitné dôvody, pre ktoré by mali byť vypočuté. Táto žiadosť sa musí predložiť v rámci lehoty stanovenej v ods. 6 písm. a) bod iii).

6. Lehoty

a) Všeobecné lehoty

i) Pre strany na vyžiadanie dotazníka alebo iných formulárov žiadostí

Všetky zainteresované strany by mali požiadať o dotazník alebo iné formuláre žiadostí čo najskôr, najneskôr však do 10 dní od uverejnenia tohto oznámenia v Úradnom vestníku Európskej únie.

ii) Pre strany na prihlásenie, predloženie vyplnených dotazníkov a akýchkoľvek iných informácií

Všetky zainteresované strany, ak sa ich pripomienky počas vyšetrovania majú vziať do úvahy, sa musia skontaktovať s Komisiu, oznámiť jej svoje stanoviská a predložiť vyplnené dotazníky alebo akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa strana prihlási v rámci uvedeného obdobia.

Spoločnosti zaradené do vzorky musia predložiť vyplnené dotazníky v lehotách stanovených v odseku 6 písm. b) bode iii).

iii) Vypočutia

V rámci tej istej 40-dňovej lehoty môžu všetky zainteresované strany takisto požiadať o vypočutie Komisiou.

b) Osobitná lehota v prípade výberu vzorky

i) Informácie špecifikované v ods. 5.1 písm. a) bode i), v ods. 5.1 písm. a) bode ii) a v ods. 5.1 písm. a) bode iii) by mali byť Komisii doručené do 15 dní od dátumu uverejnenia tohto oznámenia v Úradnom vestníku Európskej únie, keďže Komisia má v úmysle do 21 dní od uverejnenia tohto oznámenia v Úradnom vestníku Európskej únie uskutočniť konzultácie s príslušnými stranami, ktoré prejavili ochotu byť zaradené do vzorky v rámci jej konečného výberu.

ii) Všetky ostatné informácie relevantné pre výber vzorky, uvedené v odseku 5.1 písm. a) bode iv), musia byť Komisii doručené do 21 dní od uverejnenia tohto oznamu v Úradnom vestníku Európskej únie.

iii) Odpovede na dotazník od strán, ktoré boli zaradené do výberu vzoriek, musia byť Komisii doručené do 37 dní od dátumu oznámenia o ich zaradení do vzorky.

7. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť vyhotovené písomne (nie v elektronickej forme, ak nie je uvedené inak) a musia uvádzať názov, adresu, e-mailovú adresu, telefónne a faxové číslo zainteresovanej strany. Všetky písomné podania, vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited“ (7) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „FOR INSPECTION BY INTERESTED PARTIES“.

Adresa Komisie na účely korešpondencie:

European Commission Directorate General for Trade Directorate H Office: J-79 4/23 B-1049 Brusel Fax (32-2) 295 65 05

8. Nespolupráca

Ak ktorákoľvek zo zainteresovaných strán odmietne sprístupniť alebo poskytnúť potrebné informácie v rámci stanovenej lehoty alebo výrazne bráni prešetrovaniu, pozitívne alebo negatívne zistenia sa môžu podľa článku 18 základného nariadenia stanoviť na základe dostupných skutočností.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, tieto informácie sa nezohľadňujú a podľa článku 18 základného nariadenia sa môžu použiť dostupné skutočnosti. Ak zainteresovaná strana nespolupracuje alebo spolupracuje iba čiastočne a zistenia sa preto zakladajú na dostupných skutočnostiach, môže byť výsledok pre túto stranu menej priaznivý ako v prípade, keby bola spolupracovala.

9. Harmonogram prešetrovania

Prešetrovanie sa podľa článku 11 ods. 5 základného nariadenia uzavrie do 15 mesiacov odo dňa uverejnenia tohto oznámenia v Úradnom vestníku Európskej únie.

10. Možnosť požiadať o preskúmanie podľa článku 11 ods. 3 základného nariadenia

Vzhľadom na to, že sa toto preskúmanie v súvislosti s uplynutím platnosti začína v súlade s ustanoveniami článku 11 ods. 2 základného nariadenia, jeho zistenia nepovedú k zmene úrovne existujúcich opatrení, ale povedú k zrušeniu alebo zachovaniu týchto opatrení v súlade s článkom 11 ods. 6 základného nariadenia.

Ak ktorákoľvek strana tohto konania usúdi, že preskúmanie úrovne opatrení je opodstatnené, aby sa umožnila zmena (t. j. zvýšenie alebo zníženie) úrovne opatrení, táto strana môže požiadať o preskúmanie v súlade s článkom 11 ods. 3 základného nariadenia.

Strany, ktoré si želajú požiadať o takéto preskúmanie, ktoré by sa uskutočnilo nezávisle od preskúmania pred uplynutím platnosti uvedeného v tomto oznámení, sa môžu obrátiť na Komisiu na už uvedenej adrese.

11. Spracovanie osobných údajov

Chceli by sme vás upozorniť, že so všetkými osobnými údajmi zozbieranými počas prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (8).

(1) Ú. v. EÚ C 296, 6.12.2006, s. 25.

(2) Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 2117/2005 (Ú. v. EÚ L 340, 23.12.2005, s. 17).

(3) Ú. v. ES L 259, 27.9.2002, s. 8.

(4) Individuálne rozpätia možno požadovať podľa článku 17 ods. 3 základného nariadenia v prípade spoločností, ktoré nie sú zahrnuté do vzorky.

(5) Poučenie o význame pojmu „prepojené spoločnosti“ možno nájsť v článku 143 nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. ES L 253, 11.10.1993, s. 1).

(6) Poučenie o význame pojmu „prepojené spoločnosti“ možno nájsť v článku 143 nariadenia Komisie (EHS) č. 2454/93.

(7) Toto označenie znamená, že ide výlučne o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o uplatňovaní čl. VI dohody GATT z roku 1994 (antidumpingová dohoda).

(8) Ú. v. ES L 8, 12.1.2001, s. 1.